tartuNLP/wikipedia-smugri-20251201 huggingface dataset:
Kalkki-Alppien kansallispuisto

Kalkki-Alppien kansallispuisto (saks. "Nationalpark Kalkalpen") on kansallispuisto Ylä-Itävallan osavaltiossa. Se perustettiin vuonna 1997.
Kuvaus.
Kansallispuisto sijaitsee Pohjoisten Kalkki-Alppien vuoristossa. Sen alueella on keski-Euroopan suurin yhtenäinen metsäalue, sekä Itävallan suurin karstikaivo. Puiston korkein kohta on Hohe Nock (1963 m) joka kuuluu "Sengsengebirgen" vuoriharjanteeseen, ja se tunnetaan laajoista pyökkimetsistään (yhteensä 7120 ha), jotka ovat osa Karpaattien ja Saksan pyökkimetsiä.
Puistossa on lukuisia vaellus-, maastopyöräily- ja ratsastuspolkuja. Talvella puistossa voi liikkua lumikengillä tai harrastaa alppihiihtoa. Puiston vierailijakeskus on Villa Sonnwend Windischgarstenissa, Traunviertelin Kirchdorf an der Kremsin piirissä.
Ramana Sayahi

Ramana Sayahi (; s. 4. lokakuuta 1982) on iranilainen-kanadalainen näyttelijä, malli ja meikkitaiteilija. 
Sayahi syntyi Ahvazissa, Iranissa. Hän asuu Torontossa, Kanadassa.
Vanhalan kappeli

Vanhalan kappeli eli Vihdin siunauskappeli oli Vihdissä, Uudellamaalla sijaitseva kappeli, jonka omisti Vihdin seurakunta. Kappeli sijaitsi Vanhalan kylässä uuden hautausmaan yhteydessä. Vanhalan kappelin suunnitteli arkkitehti Mikael Nordenswan ja se vihittiin käyttöön 1958.
Kappeli oli suljettuna käytöltä ja purku-uhan alla vuodesta 2016 johtuen sisäilma- ja kosteusongelmista. Vuonna 2020 Kirkkohallitus myönsi purkuluvan siunauskappelille yhdessä Vihdin rakennusvalvonnan kanssa. Vanhalan kappeli purettiin keväällä 2022.
Vihdin pitäjänmakasiini

Vihdin pitäjänmakasiini on Vihdissä, Uudellamaalla sijaitseva vanha lainajyvästö, eli pitäjänmakasiini. Rakennus sijaitsee Vihdin kirkonkylässä Vihdin pappilan entisten peltoalueiden lähellä sijaitsevalla kummulla. Pitäjänmakasiiniin kerättiin siemenviljaa katovuosien varalle parhaimmillaan jopa 4 000 tynnyriä. Viljan varastointi makasiiniin päättyi 1915 ja rakennus siirtyi Vihdin Maataloussäätiön omistukseen vuonna 1948. Kotiseutumuseotoiminta rakennuksessa aloitettiin 1959. Nykyisin rakennus on Vihdin museoon kuuluva Viljamakasiinimuseo. Rakennus on osa Museoviraston valtakunnallisesti merkittäväksi rakennetuksi kulttuuriympäristoksi luokittelemaa, suojeltua Vihdin kirkonkylän ja Vanhalan viljelymaisemaa.
Historia.
Vihdissä päätettiin pitäjänmakasiinin perustamisesta 12. syyskuuta 1750. Ensimmäinen pitäjänmakasiini toimi Sukselan kylässä sijainneessa aitassa. Makasiinin ensimmäinen ohjesääntö tuli voimaan vasta 1773.
11. marraskuuta 1810 päätettiin kuitenkin uuden makasiinin rakentamisesta vanhan käytyä ahtaaksi. Uuden pitäjänmakasiinin piirustukset teki kapteeni Carl Fredrik Arnkihlin piirustusten mukaan. Rakennusmestariksi valittiin reserviläinen nimeltään Pistol, joka oli luvannut suorittaa rakennustyön 50 markalla. Hirsinen, kolmikerroksinen rakennus, joka valmistui 1811 laudoitettiin ja maalattiin punaiseksi. On laskettu että makasiiniin mahtuu 4 000 tynnyriä viljaa. Vihdin pitäjänmakasiinin toiminta lakkautettiin 17. toukokuuta 1956 ja nykyisin rakennus toimii museona. Rakennuksen omistaa Vihdin Maataloussäätiö.
Nybacka

Nybacka on Vihdissä, Uudellamaalla sijaitseva vuonna 1882 rakennettu entinen torppa. Torppa on itsenäistynyt Westergårdin Ylitalon tilasta vuonna 1924. Nybackan torppa on ollut Henrikssonin suvun omistuksessa noin 100 vuotta.
Itse Nybackan torpparakennus on matalahko, suorakaiteen muotoinen ja yksikerroksinen rakennus, jossa on poikkipääty. Torpan tunnusomaisia piirteitä ovat sen vanhat puukuvioidut ikkunaluukut, joskin ne eivät ole alkuperäiset.
Solmila

Solmila on Vihdissä, Uudellamaalla sijaitseva vuonna 1894 rakennettu huvila. Rakennus on toiminut muun muassa Päivölän täyshoitolan majoitustiloina. Nykyisin Päivölän omistajat asuvat Solmilan huvilassa.
Historia ja arkkitehtuuri.
Solmila erotettiin Kopun kartanon maista vuonna 1916. Solmilan on rakennuttanut ja todennäköisesti myös suunnitellut Vuorelan koulukodin johtajatar Hanna Hernberg omaksi asunnokseen.
Rakennus edusti alun perin renessanssityyliä avokuisteineen, profiloituine räystäslautoineen ja koristeisine kaiteineen. Huvilaa remontoitiin kuitenkin vuosina 1906-1907 ja sen ulkoasua muutettiin enemmän Päivölän hoitolan päärakennuksen kaltaiseksi. Muun muassa avokuistista tehtiin lasiveranta ja ulkovuoraus uudistettiin enemmän jugend -henkiseksi.
Vuorelan koulukoti

Vuorelan koulukoti (ruots. "Vuorela skolhem") on Vihdissä, Uudellamaalla sijaitseva yksi Suomen valtion kuudesta koulukodista, jota valvoo Opetushallitus ja Terveyden ja hyvinvoinnin laitos. Vuorelan koulukoti on tarkoitettu lastensuojelun sijaishuoltoa tarvitseville peruskouluikäisille nuorille.
Vuorelan koulukodin alue on valtakunnallisesti merkittävä rakennettu kulttuuriympäristö ja siten suojeltu.
Historia.
Vuorelan koulukodin tontti on erotettu valtiolle jo vuonna 1891 tyttöjen suoja- ja koulukodiksi. Koulukoti oli Suomen ensimmäinen vain tytöille tarkoitettu koulukoti. Koulun opetus- ja asuinrakennukset on rakennettu 1800-luvun lopulla ja 1900-luvun vaihteessa. Koulukodin johtajana toimi Hanna Hernberg. Hernberg vieraili Tanskassa ottamassa mallia Holstejnminden -nimisestä vuonna 1833 perustetusta kasvatuslaitoksesta. Hernberg asui läheisessä Solmilan huvilassa.
Ensimmäisessä rakennusvaiheessa 1890-luvulla pihapiiriin valmistui Vanhala, Miehelä ja Johtola. Opistola -niminen rakennus valmistui heti 1900-luvun alussa. 1930-1950-luvuilla on rakennettu myös laajennusosia ja lisärakennuksia. Vanhalan ja Miehelän ovat suunnitelleet arkkitehdit Theodor Decker ja Sebastian Gripenberg. Opistolan ja Johtolan Hugo Lindberg ja Sebastian Gripenberg.
Augsburgin piirikunta

Augsburgin piirikunta () on Schwabenin hallintopiirissä sijaitseva piirikunta Baijerin osavaltiossa Saksassa. Piirikunnan pinta-ala on 1 071 neliökilometriä, ja siihen kuuluu 46 kuntaa. Piirikunnan väkiluku oli vuoden 2020 lopussa 255 900. Piirikunnan hallintokeskus on Augsburg, mutta suurin piirikuntaan kuuluva kaupunki on Königsbrunn.
Saksan varakansleri

Saksan varakansleri, epävirallisesti Saksan liittotasavallan varakansleri (), virallisesti liittokanslerin sijainen () on toiseksi korkein Saksan hallituksen jäsenistä. Liittokansleri on hallituksen päämies, ja Saksan peruslain mukaan tämä sijaisen arvonimi annetaan yhdelle hallituksen ministereistä. On yleistä, että arvonimi annetaan hallituskoalition pienemmän puolueen edustajalle. 
Vaikka Stellvertreter (), on viran perustuslaillinen nimi, useimmat saksalaiset tuntevat viran nimellä "Vizekanzler" (). Suomalaisessa mediassa käytetään myös muotoa varaliittokansleri. 
Saksan nykyinen varakansleri on Lars Klingbeil.
Varakanslerin tehtävät.
Arkipolitiikassa varakanslerina toimiminen on enemmäkin kunnianimike. Varakansleri voi johtaa hallituksen kokouksia liittokanslerin ollessa ulkomailla. Varakanslerin tehtävänä on käyttää kanslerin erityisiä perustuslaillisia valtuuksia siinä tapauksessa, että liittokansleri ei pysty hoitamaan tehtäviään. Tällaista korvaamista ei ole koskaan käytetty Saksan liittotasavallan historiassa.
Jos kansleri eroaa, kuolee tai on pysyvästi estynyt hoitamaan tehtäviään, varakanslerista ei automaattisesti tule seuraavaa liittokansleria. Liittopresidentti määrää tällaisessa tapauksessa ministerin toimimaan virkaatekevänä liittokanslerina, kunnes liittopäivät valitsee uuden liittokanslerin. Ainoan kerran, kun varakanslerista on tullut virkaatekevä liittokansleri tapahtui Willy Brandtin erottua vuonna 1974, jolloin Walter Scheel hoiti reilun viikon ajan liittokanslerin tehtäviä.
Argyllin herttua

Argyllin herttua on skotlantilaisessa Campbellin klaanissa oleva aatelisarvo (herttua vuodesta 1701), jota kukin suvun päämies vuorollaan kantaa. Heistä voidaan mainita:
Partaviuhkaheinä

Partaviuhkaheinä ("Chloris barbata") on heinäkasvien (Poaceae) heimoon, viuhkaheinien ("Chloris") sukuun kuuluva kasvilaji. Se on yksivuotinen ja kasvutavaltaan mätästävä heinälaji, joka voi kasvaa enintään 90 cm korkeaksi. Solmut ovat usein purppuraisia, kuten myös tyvitupet. Lehdet ovat velttoja, 10–30 cm pitkiä sekä enintään 6 mm leveitä. Kielekkeet ovat kalvomaisia. Kukintona on 2–11 tähkästä, tavallisimmin kymmenestä tähkästä muodostuva kukinto. Ulkohelpeissä on 4–6 mm pitkät vihneet.
Magnaporthe grisea

Magnaporthe grisea ("M. grisea") on kasvipatogeeninen sieni, joka kykenee infektoimaan useita eri heinäkasvilajeja. Näistä taloudellisesti merkittävin on riisi, mutta sieni kykenee myös infektoimaan suurinta osaa muista viljellyistä heinäkasveista. "M. grisea" on levittäytynyt yli 85 maahan, joista suurin osa on tärkeitä riisin viljelymaita. Sieni aiheuttaa joka vuosi merkittäviä menetyksiä riisisatoihin. On arvioitu, että menetykset voisivat jopa vastata määrää, jolla kyettäisiin ruokkimaan 60 miljoonaa ihmistä. On osoitettu, että M. grisea koostuu lajikompleksista, johon kuuluu ainakin kaksi erillistä lajia, jotka eivät kykene lisääntymään keskenään.
Trypanosoma brucei

Trypanosoma brucei on yksisoluinen siimaeläin "Trypanosoma"-suvusta. Trypanosomat ovat loiseliöitä, jotka elävät eläinten ja ihmisen veressä tai kudoksissa, ja aiheuttavat sairauksia, joita kutsutaan yleisesti nimellä trypanosomiaasi. "T. brucei" aiheuttaa unitautia eli afrikkalaista trypanosomiaasia. Unitauti on vektorivälitteinen tauti, joka leviää isäntäeliöiden välillä pääasiassa tsetsekärpästen ("Glossina") välityksellä. "T. brucei" jaetaan perinteisesti kolmeen alalajiin: "T. b. gambiense, T. b. rhodesiense" ja "T. b. brucei." Näistä "T. b. gambiense" ja "T. b. rhodesiense" ovat ihmisen tautiloisioita, kun taas "T. b. brucei" tartuttaa pääasiassa vain muita selkärankaisia. Eläinten afrikkalaista trypanosomiaasia kutsutaan myös naganaksi. 
Elinkaari.
Vaiheet 4-7 kestävät kärpäsessä noin 3 viikkoa. Metasyklisessä vaiheessa trypanomastigootit voivat tarttua tsetsekärpäsestä. 
Flagellan muodostuminen.
Flagellan päätehtävä on liikkuminen. Uuden flagellan muodostuminen tapahtuu eri tavalla eri "Trypanosoma" lajeilla. "T. brucei" muodostaa uuden flagellan solusyklin aikana vanhan flagellan rinnalle. "T. bruceille" ominaista on, että uuden flagellan kärki kasvaa niin kutsutussa “urassa”, joka on liikkuva transmembraanista muodostuva liitoskohta. Ura liittää uuden flagellan sytoskeletoniin sekä suojaa sitä ympäristöltä. Ura häviää ennen mitoosia, mutta ennen solunjakautumista vapauttaen uuden flagellan.
Ulf Rönnholm

Ulf Runar Rönnholm (8. elokuuta 1929 Helsinki – 3. kesäkuuta 2015) oli suomalainen yritysjohtaja, joka sai teollisuusneuvoksen arvonimen.
Rönnholmin vanhemmat olivat varatuomari Runar Valdemar Rönnholm ja lehtori Margaretha Elisabeth Johansson ja puolisot 1952–1981 Mary Marianne Grahn ja vuodesta 1981 Laila Marjatta Kaukonen. Ylioppilaaksi 1948 tullut Rönnholm valmistui diplomiekonomiksi Hankenilta 1954. Hän toimi valmistuttuaan appensa Sven Grahnin omistamassa Primo-yhtiössä konttoripäällikkönä, myyntipäällikkönä ja markkinointijohtajana ja oli samalla Primon omistukseen tulleen Helsingin Autokoritehtaan sekä Primet-markkinointiyhtiön toimitusjohtaja. 
Vuonna 1969 Rönnholmista tuli maalitehdas Sadolinin toimitusjohtaja. Yhtiön liiketoiminta laajeni 1980-luvulla ja vienti kehittyi, muun muassa Neuvostoliittoon. Se oli vuonna 1987 edelläkävijä koskien yhteisyritysten perustamista neuvostoliittolaisten osapuolten kanssa. Neuvostoliitto ei ollut koskaan aiemmin solminut yhteisyritystä länsimaisen kumppanin kanssa ja Rönnholm kävi esittelemässä asiaa muun muassa Harvardin yliopistossa asti. Teollisuusneuvoksen arvonimen Rönnholm sai vuonna 1988. Hän jäi eläkkeelle Sadolinin toimitusjohtajan tehtävästä 1994, vaikka jatkoikin vielä yhtiön vanhempana neuvonantajana. Rönnholmilla oli uransa aikana myös useita alansa luottamustoimia.
Institut national des sciences appliquées de Lyon

Institut national des sciences appliquées de Lyon (INSA Lyon) on suuri ranskalainen koulu ja insinöörikoulu. Yliopisto sijaitsee La Doua - LyonTechin kampuksella tiede- ja teknologiayliopistojen ja "Grandes écoles"in klusterissa. La Doua sijaitsee Villeurbannessa, Lyonin esikaupunkialueella.
Koulu perustettiin vuonna 1957 kouluttamaan korkeasti koulutettuja insinöörejä, tukemaan täydennyskoulutusta ja tekemään tutkimusta. Viiden vuoden opetussuunnitelman tavoitteena on kouluttaa insinöörejä, joilla on inhimillisiä ominaisuuksia ja jotka ovat perehtyneet tieteen ja tekniikan pääalueisiin. Opiskelijat voivat suorittaa tohtorin tutkinnon 5-vuotisen opetussuunnitelman päätyttyä. INSA-tutkinnon suorittaneita Lyonissa kutsutaan "Insaliens"iksi.
Feel (Mahmut Orhanin kappale)

Feel on turkkilaisen DJ-tuottajan Mahmut Orhanin musiikkikappale, jolla vierailee myös turkkilaislaulaja Sena Şener. Sen julkaisi Ultra Music digitaalisesti ladattavana singlenä 18. syyskuuta 2016. Kappaleen ovat sanoittaneet Orhan ja Şener, joista ensimmäinen myös tuotti sen. Kappaleen musiikkivideo julkaistiin 12. huhtikuuta 2016 ja se kuvattiin Istanbulissa.
”Feel” oli kaupallisesti kohtalainen menestys, sen päästyä singlelistan viiden parhaan joukkoon Kreikassa ja Luxemburgissa sekä kymmenen parhaan joukkoon Puolassa. Lisäksi se pääsi neljänkymmenen parhaan joukkoon Turkissa.
Intelligent Music Project

Intelligent Music Project on bulgarialainen superyhtye, joka perustettiin vuonna 2012. Yhtye edusti Bulgariaa vuoden 2022 Eurovision laulukilpailussa Torinossa kappaleella "Intention".
Yhtyeeseen kuuluvat laulaja Ronnie Romero, Bisser Ivanov, Slavin Slavcev, Ivo Stefanov, Dimitar Sirakov ja Stojan Jankulov. Jankulov oli edustanut Bulgariaa aiemmin vuosina ja .
Historia.
Intelligent Music Project -yhtyeen perusti bulgarialainen liikemies Milen Vrabevski, ja siihen on vuosien kuulunut monia jäseniä, kuten Simon Phillips, John Payne, Carl Sentance, Bobby Rondinelli ja Todd Sucherman. Yhtye julkaisi debyyttialbuminsa vuonna 2012 ja on siitä lähtien julkaissut musiikkia ja esiintynyt kiertueilla. Nykyinen päävokalisti on rocklaulaja Ronnie Romero.
Marraskuussa 2021 Bulgarian yleisradioyhtiö BNT ilmoitti valinneensa Intelligent Music Projectin edustamaan Bulgariaa vuoden 2022 Eurovision laulukilpailuun Torinoon. Edustuskappale nimeltä "Intention" julkaistiin 5. joulukuuta 2021 ja se oli vuoden 2022 ensimmäinen julkaistu euroviisukappale. Yhtye kilpaili Eurovision laulukilpailun ensimmäisessä semifinaalissa 10. toukokuuta, sijoittui semifinaalin 16:nneksi eli toiseksi viimeiseksi eikä päässyt finaaliin.
Circus Mircus

Circus Mircus on georgialainen progressiivinen rock-yhtye, jonka muodostavat nykyisin kolme jäsentä. Yhtye soittaa lähinnä kokeellista musiikkia sekoittaen useita genrejä, joista jokainen edustaa elämänkokemusta ja jokaisen jäsenen "sisäistä maailmaa". Yhtye edusti Georgiaa vuoden 2022 Eurovision laulukilpailussa Torinossa.
Historia.
Bändi perustettiin vuoden 2020 lopulla Tbilisissä, kun kolme paikallisen sirkusakatemian keskeyttäneitä ystävystyi ja jätti akatemian perustaakseen oman bändin.
14. marraskuuta 2021 Georgian yleisradioyhtiö GPB ilmoitti valinneensa Circus Mircuksen edustamaan maata vuoden 2022 Euroviisuissa. Yhtye kilpaili Eurovision laulukilpailun toisessa semifinaalissa 12. toukokuuta kappaleella "Lock Me In", sijoittui semifinaalin 18:nneksi ja viimeiseksi eikä päässyt finaaliin.
Lähteet.
Save Me (Mahmut Orhanin kappale)

Save Me on turkkilaisen DJ-tuottajan Mahmut Orhanin musiikkikappale, jolla vierailee myös moldovalaislaulaja Eneli. Sen julkaisi Ultra Music digitaalisesti ladattavana singlenä 12. toukokuuta 2017. Kappaleen ovat sanoittaneet Orhan ja Eneli, joista ensimmäinen myös tuotti sen. Orhan on maininnut kappaleen olevan harmonisesti sekoitus itäisiä ja läntisiä kulttuureja. Kappaleen musiikkivideon ohjasi Hasan Kuyucu ja se julkaistiin 17. toukokuuta 2017. Video kuvattiin Turkin Kappadokiassa.
"Save Me" oli kaupallisesti huono menestys, sillä se ei ole päässyt lainkaan listoille.
Erich Mächler

Erich Mächler (s. 24. syyskuuta 1960 Hochdorf, Luzernin kantoni, Sveitsi) on sveitsiläinen maantiepyöräilijä. Hän aloitti ammattilaisuransa Royal-Wrangler-Campagnolo-joukkueessa 1982, edusti Cilo-Aufinaa 1983–1984, Carrera-joukkuetta 1985–1991, Helvetia - La Suissea 1992, Jolly-Club 88-Nalinia ja Wheeler - Blauer AFF -joukkuetta 1993 sekä Parkpreta ja Inoac-Dekiä 1994–1995.
Mächler voitti vuonna 1987 Milano – San Remo -monumentin kuusi sekuntia ennen Eric Vanderaerdeniä. Seuraavana vuonna hän voitti Tirreno–Adriaticon kokonaiskilpailun sekunnin erolla Tony Romingeriin. Hän voitti maantieajon Sveitsin-mestaruuden 1984 sekä etapin Ranskan ympäriajossa 1986.
Saavutuksia.
Lähteet: Pro Cycling Stats. Cycling Archives
Stausee-Rundfahrt Klingnau, voitto
Tour du Nord-Ouest (Berner-Rundfahrt), voitto
Sveitsin ympäriajo, 8. etapin voitto
GP Lugano, toinen
Züri-Metzgete, neljäs
Sveitsin ympäriajo, 6. etapin voitto
MM-kilpailut, maantieajossa kuudes
Giro dei Sei Comuni, voitto
Tirreno–Adriatico, kokonaiskilpailussa toinen, 2. etapin voitto
Maantieajon Sveitsin-mestaruus
Italian ympäåriajo, 17. etapilla kolmas
Grosser Preis des Kantons Aargau, toinen
Dauphiné Libéré, 5. etapin voitto
Ranskan ympäriajo, 21. etapin voitto
Milano – San Remo, voitto
Dauphiné Libéré, prologin ja etapin 3b (aika-ajo) voitto
Ranskan ympäriajo, 3. etapilla toinen; johti kokonaiskilpailua etappien 3–9 jälkeen
Vuelta a la Comunidad Valenciana, kokonaiskilpailun, prologin ja etapin 4b (aika-ajo) voitto
Tirreno–Adriatico, kokonaiskilpailun, prologin ja etapin 6b (aika-ajo) voitto
Milano – San Remo, kahdeksas
Tirreno–Adriatico, 4. etapin voitto
Vuelta a la Comunidad Valenciana, kokonaiskilpailussa toinen
Luxemburgin ympäriajo, kokonaiskilpailussa toinen, 4. etapin voitto
Berner-Rundfahrt, voitto
Japan Cup, toinen
S10

Stien den Hollander (s. 8. marraskuuta 2000 Abbekerk, Alankomaat), tunnettu myös taiteilijanimellään S10, on alankomaalainen laulaja, räppäri ja lauluntekijä. Hän aloitti musiikkiuransa vuonna 2016 ja allekirjoitti levytyssopimuksen alankomaalaisen hip hop-musiikkiin erikoistuneen levy-yhtiön Noah's Arkin kanssa. Vuonna 2019 hän julkaisi debyyttialbuminsa nimeltä "Snowsniper", joka voitti myöhemmin "Edison"-palkinnon. S10 edusti Alankomaita vuoden 2022 Eurovision laulukilpailussa Torinossa kappaleella ”De diepte”. Hän kilpaili Eurovision laulukilpailun ensimmäisessä semifinaalissa 10. toukokuuta, sijoittui semifinaalin toiseksi ja pääsi finaaliin. 14. toukokuuta pidetyssä finaalissa S10 sijoittui 11:nneksi.
Varhaiselämä ja koulutus.
Den Hollander ja hänen kaksoisveljensä syntyivät 8. marraskuuta 2000 Abbekerkissä, Pohjois-Hollannissa. Syntymästään lähtien hänellä ei ole ollut juurikaan yhteyttä biologiseen isäänsä. Den Hollander varttui Abberkerkissä ja myöhemmin Hoornissa, jossa hän kävi lukiota. Suoritettuaan MAVO-opetussuunnitelman vuonna 2018, hän on opiskellut Utrechtin Herman Brood Academie -koulussa.
Läpi teinivuosien Den Hollander on kärsinyt mielenterveyden häiriöistä, kuten masennuksesta ja kuuloharhoista. Hänellä on myös diagnosoitu kaksisuuntainen mielialahäiriö.
Ura.
Vuonna 2016 Den Hollander julkaisi omakustanteisen mini-albumin nimeltä "Antipsychotica", jonka hän äänitti Applen kuulokkeillaan ja julkaisi äänentoistopalvelu SoundCloudiin. Pian julkaisemisen jälkeen, häneen otti yhteyttä alankomaalainen räppäri Jiggy Djé, jonka levy-yhtiön kanssa Den Hollander allekirjoitti levytyssopimuksen vuonna 2017. Seuraavana vuonna Den Hollander julkaisi toisen mini-albuminsa nimeltä "Lithium". Kappaleissaan hän käsittelee usein mielenterveyden häiriöiden kanssa kamppailemista, joka on hänelle tärkeä aihe.
Vuonna 2019 hänen debyyttialbuminsa "Snowsniper" julkaistiin. Albumin nimi viittaa suomalaiseen tarkka-ampujaan Simo Häyhään. Den Hollander sanoo tiedotusvälineissä albumin kertovan "kylmäsydämisyydestä, eristäytyneisyydestä" ja siitä, että "pohjimmiltaan sotilas pyrkii rauhaan, kuten minä pyrin rauhaan itse". Albumi voitti "Edison"-palkinnon helmikuussa 2020. Saman vuoden marraskuussa Den Hollander julkaisi toisen studioalbuminsa nimeltä "Vlinders", joka sijoittui 5. sijalle "Dutch Album Top 100" -listalla.
Normal (kauppaketju)

Normal on tanskalainen halpakauppaketju. Sen perustivat Torben Mouritsen sekä Bo Kristensen vuonna 2012 ja sen liikevaihto oli vuonna 2020 yli kaksi miljardia kruunua. Ketjun ensimmäinen myymälä avattiin Silkeborgissa 6. huhtikuuta 2013, jonka jälkeen se on laajentanut toimintaansa Tanskan lisäksi myös Alankomaihin, Norjaan, Ranskaan, Ruotsiin, Suomeen, Espanjaan ja Portugaliin. Toukokuussa 2023 Normalilla oli Suomessa 50 myymälää ja saman vuoden marraskuussa yli 60.
Normalin tuotevalikoimaan kuuluu muun muassa hygieniatuotteita, välipaloja, eläintenruokaa ja terveystuotteita. Ketjun nimen on mainittu olevan peräisin siitä, että se myy "täysin normaaleja tuotteita kiinteillä, alhaisilla ja epänormaaleilla hinnoilla".
Reserved

Reserved on puolalainen LPP:n omistama vaatekauppaketju. Sen perustivat Marek Piechocki sekä Jerzy Lubianiec vuonna 1999 ja sillä on yli 1700 myymälää 27 maassa. Ketju laajensi toimintaansa Suomeen lokakuussa 2019, kun se avasi myymälän Helsinkiin Kauppakeskus Triplaan.
"Reserved" on tehnyt yhteistyötä lukuisten eri artistien ja mallien kanssa, joihin lukeutuvat Kate Moss, Kendall Jenner, Cindy Crawford, Adwoa Aboah, Jourdan Dunn, Jon Kortajarena ja Irina Shayk.
Lohiahven

Lohiahven ("Percopsis omiscomaycus") on lohiahveniin kuuluva kalalaji. Lajia tavataan makeista vesistä Pohjois-Amerikasta. 
Koko ja ulkonäkö.
Lohiahven voi kasvaa suurimmillaan noin 20 cm pitkäksi, ja tavanomainen pituus on noin 9 cm. Lajin ruumis on pitkänomainen, litteähkö ja suuripäinen. Kalalla on rasvaevä, pitkät rintaevät ja pyrstöevä on haarautunut. Lohiahven on väriltään kellanruskea tai harmaa ja selässä on riveittäin tummia täpliä.
Levinneisyys ja elintavat.
Lohiahvenen levinneisyysalue ulottuu Alaskasta Länsi-Virginiaan. Se elää lähellä hiekka-, sora- tai mutapohjaa erityisesti järvissä, mutta myös joissa ja puroissa. Päivisin laji elää syvissä vesissä ja nousee öisin matalampiin vesiin. Lohiahvenen ravintoa ovat selkärangattomat eläimet ja pienet kalat. Kalan lisääntymisaika on toukokuusta elokuulle.
Pauli Rinne

Pauli Rinne (; 25. kesäkuuta 1934 − 14. joulukuuta 2021) oli suomalainen, pääosan urastaan Neuvosto-Karjalassa tehnyt näyttelijä, teatteriohjaaja ja laulaja. Rinne oli osa Manok-lauluyhtyettä. 
Pauli Rinteen poika on tunnettu muusikko Arto Rinne.
Rinne oli syntynyt Neuvostoliitossa, jonne hänen suomalaiset vanhempansa Saimi (os. Piensalmi) ja Uuno Rinne loikkasivat syksyllä 1932. 
Pauli Rinne syntyi Novosibirskin alueella, jonne hänen vanhempansa oli karkotettu vakoilusta epäiltyinä. Sieltä perhe kuitenkin pääsi muuttamaan Petroskoin lähellä sijaitsevaan Vilgan kylään, jossa asui paljon suomalaisia. Uuno Rinne pidätettiin uudelleen vuonna 1938 syytettynä vakoilusta Suur-Suomen hyväksi. Hänet kuljetettiin monien muiden suomalaisten tavoin Krasnyi boriin, jossa hänet teloitettiin ampumalla 28. syyskuuta 1938.
Pauli Rinne vietti nuoruutensa Sortavalassa ätinsä ja isäpuolensa kanssa. Vuonna 1957 hän valmistui Leningradin teatteri-instituutin näyttlijälinjalta. Hän pääsi töihin Petroskoihin valtion suomenkieliseen draamateatteriin. Hän toimi tämän teatterin taiteellisena johtajana ja pääohjaajana vuosina 1974-1991.
Rinne palkittiin Karjalan kansannäyttelijän ja Venäjän federaation ansioituneen näyttelijän arvonimillä. Hän myös toimi Karjalan näyttelijäliiton puheenjohtajana. 
Pauli Rinne esiintyi useissa neuvostoliittolaisissa elokuvissa ja muun muassa suomalais-neuvostoliittolaisessa elokuvassa "Luottamus" vuodelta 1976. 
Rinne muutti Suomeen vuonna 1991. Siellä hän toimi Joensuun kaupunginteatterissa näyttelijänä vuodesta 1991 vuoteen 1997. Vuosina 2001–2018 hän johti venäjänkielistä harrastajateatteriryhmää Kouvolassa.
Fayez Tarawneh

Fayez Tarawneh (; 1. toukokuuta 1949 – 15. joulukuuta 2021) oli jordanialainen poliitikko, joka toimi kahdesti Jordanian pääministerinä. Hän toimi myös kuninkaallisen hašemiittisen hovin päällikkönä.
Nuoruus ja opiskelu.
Tarawneh syntyi vuonna 1949. Hän suoritti taloustieteen kandidaatin tutkinnon Jordanian yliopistosta. Hänellä oli myös maisterin tutkinto (1974) ja tohtorin tutkinto (1980) taloustieteessä, molemmat Etelä-Kalifornian yliopistosta.
Ura.
Tarawneh oli Jordanian suurlähettiläs Yhdysvalloissa ja johti Jordanian valtuuskuntaa, joka vastasi vuonna 1994 rauhanneuvotteluista Israelin kanssa. Pääministenä Tarawneh toimi 20. elokuuta 1998 – 4. maaliskuuta 1999. Hän oli kuningas Husseinin kauden viimeinen pääministeri. Kuninkaallisen hovin päälliköksi hänet nimettiin vuonna 1999. Hän oli aiemmin ollut muun muassa ulkoministerinä sekä kauppaministerinä. Tarawneh nimitettiin senaattoriksi vuonna 2003.
Tarawneh nimitettiin pääministeriksi toisen kerran 26. huhtikuuta 2012 edeltäjänsä Awn Shawkat Al-Khasawnehin äkillisen eron jälkeen. Hän oli virassa lokakuuhun 2012 saakka, jolloin Abdullah Ensour nimitettiin pääministeriksi. Kuningas Abdullah II nimitti 28. tammikuuta 2013 Tarawneh’n kuninkaallisen hovin päälliköksi Riyad Abu Karakin tilalle. 
Tarawneh kuoli 72-vuotiaana 15. joulukuuta 2021.
Palkinnot ja tunnustukset.
Tarawneh’lle myönnettiin vuonna 1995 israelilaisen Elyakim Rubinsteinin kanssa Gabrielin rauhanpalkinto roolistaan neuvotteluissa, jotka johtivat Israelin ja Jordanian rauhansopimuksen allekirjoittamiseen lokakuussa 1994.
Borkum

Borkum () on saari ja kaupunki Leerin piirikunnassa Ala-Saksin osavaltiossa Luoteis-Saksassa.
Maantiede.
Borkum rajoittuu lännessä Westeremsin salmeen, joka muodostaa rajan Alankomaiden kanssa, idässä Osteremsin salmeen, pohjoisessa Pohjanmereen ja etelässä Vattimereen. Se on Itäfriiseinsaarien suurin ja läntisin saari. Saari muodostui vuonna 1863 kahdesta aiemmin erillisestä saaresta, joita edelleen erottaa matala vesialue. Entisen itä- ja länsiosan välinen sauma on nimeltään Tüskendör.
Ilmasto.
Borkum on ainoa Itäfriiseinsaarista, joka on Pohjanmeren vaikutuksen alainen ympäri vuoden, koska sen etäisyys mantereesta on 30 kilometriä. Meri-ilmastoon vaikuttavat Golfvirta ja ympärivuotinen läntinen, kostea tuulivyöhyke. Tämä varmistaa vaihtelevan sään, jossa on paljon aurinkoa ja tuulta, mutta myös sadetta ja sadekuuroja. Mantereeseen verrattuna ilmasto on paljon leudompi talvella ja viileämpi kesällä ilman erityisen kylmiä tai kuumia päiviä. Tämä johtuu meren hitaasta lämpenemisestä keväällä ja kesällä sekä meren kyvystä varastoida lämpöä syksyllä.
Historia.
Sekä Strabon että Plinius Vanhempi mainitsivat "Burchana fabarian" (pavun saaren), ja Borkum oli Kaarle Suuren aikaan osa suurempaa saarta nimeltä Bant, joka koostui nykyisistä Borkumista, Juistinista ja Norderneyn länsiosasta.
Vuonna 1484 Bant siirtyi Itä-Friisian jaarleille, jotka kehittivät kauppaa. Saari tuli tunnetuksi myös merirosvouksen ja valaanpyynnin keskuksena. Vuoteen 1781 mennessä 1700-luvun voimakkaat myrskyt jakoivat Bantin kolmeen saareen. Valaanpyynnin vähenemisen myötä asukkaat köyhtyivät ja muuttoliikkeen myötä saaren väkiluku putosi 852:sta 406:een vuosien 1776–1811 välisenä aikana. Ensimmäiset turistit saapuivat saarelle vuonna 1834 ja paikallinen talous alkoi kohentua matkailukeskuksena.
Kirjassa "Mexico as I saw It" kirjailija Ethel Tweedie vertaa Monterreyn tiiliteitä Borkumiin, ”yhteen paikkaan maan päällä, josta juutalaiset karkotetaan”. Tämä liittyi saksalaisten turistien aggressiiviseen ja menestyksekkääseen kampanjaan pitää Borkum vapaana juutalaisista vierailijoista, kuten antisemitistisessä ”Borkum-Liedissä” julistettiin.
Vuonna 1910 brittiläiset upseerit kapteeni Bernard Frederick Trench ja luutnantti Vivian H. Brandon vangittiin vakoilusta, koska he olivat kuvanneet saaren sotilaslaitoksia.
19. ja 20. joulukuuta 1934 Wernher von Braun laukaisi saarelta ”Maxin” ja ”Moritzin”, kaksi A2-raketin prototyyppiä.
Saarella tehtyihin natsien sotarikoksiin liittyviä syytteitä luettiin Borkumin saaren sotarikosten oikeudenkäynnissä.
Kulkuyhteydet.
Saari on osittain autoton. Sesongin ulkopuolella autolla ajaminen on sallittu kaikkialla, muuten saarella on autottomia vyöhykkeitä. Saaren ainoa taajama on myös nimeltään Borkum. Tüskendörin alueella on lentokenttä. Borkumiin liikennöivät lautat Emdenistä Saksasta ja Eemshavenista Alankomaista. Kapearaiteinen rautatie ("Borkumer Kleinbahn") yhdistää sataman ja Borkumin taajaman.
Wii Chess

Wii Chess on Wiille julkaistu shakkivideopeli. Sen on kehittänyt Nintendo, ja se julkaistiin 18. tammikuuta 2008 Euroopassa edullisena vähittäismyyntinimikkeenä. Peli julkaistiin Japanissa 30. syyskuuta 2008 nimellä ladattavana WiiWare -nimikkeenä. Peli on ainoa peli Wii-pelisarjassa, jota ei koskaan julkaistu Pohjois-Amerikassa tai Australiassa. Se on myös sarjan ainoa peli, jossa ei pelata Mii- tai millään muillakaan hahmoilla.
Wii Chess käyttää Loop Express -shakkimoottoria.
Pelaaminen.
Peliä pelataan Wii Remotella. Kuitenkin osoittamisen sijasta shakkinappuloita liikutetaan ohjaimen nappuloilla.
Pelissä on mahdollisuus antaa uusille shakin pelaajille ohjeita siitä, kuinka kunkin nappulan tulee liikkua laudalla. Pelaajat voivat myös tallentaa ja jatkaa peliään myöhemmin. Pelaajat voivat myös pelata verkossa muita pelaajia vastaan Nintendo Wi-Fi Connectionin ansiosta, jolloin Wii Chess -pelaajat voivat kilpailla World Chessin pelaajia vastaan ja päinvastoin.
Synchro Anarchy

Synchro Anarchy on kanadalaisen heavy metal -yhtye Voivodin viidestoista studioalbumi, joka julkaistiin 11. helmikuuta 2022. Edeltäneen The Wake -albumin tavoin "Synchro Anarchyn" ovat tuottaneet Voivod ja Francis Perron, joka on myös äänittänyt ja miksannut albumin. Albumin masteroinnin teki Maor Appelbaum ja sen kansitaiteesta vastasi yhtyeen aiempien albumien tavoin rumpali Michel "Away" Langevin. "Synchro Anarchy" on Voivodin ensimmäinen albumi sitten vuoden 2009 Inifinin, jossa soittaa sama kokoonpano kuin edelliselläkin albumilla. 
Kokoonpano.
Tuotanto
Momos

Momos (, ) on kreikkalaisessa mytologiassa pilkan ja satiirin jumala. Hesiodoksen eepoksen "Jumalten synty" mukaan Momos on yksi yön jumalatar Nyksin pojista. Momosta ei ilmeisesti ole palvottu. Momos esiintyy antiikin kirjallisuudessa muun muassa neuvomassa Zeusta lietsomaan Troijan sotaa.
Aison (Traakia)

Aison (; ) eli Haison () oli antiikin aikainen kaupunki ja kaupunkivaltio ("polis") Traakiassa nykyisen Kreikan alueella. Sen tarkkaa sijaintia ei tunneta.
Myöskään Aisonin historiasta ei tiedetä juuri mitään. Kaupunki on luetteloitu nykytutkimuksessa polisten eli itsenäisten kaupunkivaltioiden joukkoon, koska se kuului klassisella kaudella 400-luvulla eaa. Ateenan johtamaan Deloksen meriliittoon, ja esiintyy liiton verotusluetteloissa vuosina 454/453–429/428 eaa. Kaupungin kansalaisesta käytettiin etnonyymejä "Aisoneus" (), "Haisōneus" () ja "Haisōnios" ().
Joskus Aisonia on ehdotettu samaksi kaupungiksi kuin Haisa, mutta tätä ei ole pidetty uskottavana.
Aleksandropolis

Aleksandropolis (, ) oli antiikin aikainen kaupunki ja kaupunkivaltio ("polis") Traakiassa. Se kuvataan Aleksanteri Suuren perustamaksi. Kaupungin tarkkaa sijaintia ei tunneta.
Aleksandropoliista tiedetään vain vähän, ja ainoa siitä varmuudella kertova lähde on Plutarkhoksen kirjoittama Aleksanteri Suuren elämäkerta. Plutarkhos kertoo, että Aleksanteri johti 16-vuotiaana Makedonian hallintoa sillä aikaa kun hänen isänsä Filippos II oli sotimassa Byzantionia vastaan. Sillä aikaa hän kukisti traakialaisen maidien eli maidilaisten heimon, ajoi nämä pois kaupungistaan ja perusti paikalle uuden kaupungin, jolle antoi nimen Aleksandropolis. Tässä hän selvästikin jäljitteli isäänsä, joka oli perustanut voittamiensa traakialaisten asutuksen paikalle Filippopoliin kaupungin.
Toinen mahdollinen lähde kaupunkia koskien on Stefanos Byzantionlainen, joka mainitsee Aleksanterin perustamien 18 Aleksandreia-nimisen kaupungin joukossa olleen yhden Traakiassa sijainneen kaupungin. Kaupungin perustaminen ajoitetaan klassisen kauden lopulle vuoteen 341 eaa. tai 340 eaa. Se on nykytutkimuksessa luetteloitu klassisen kauden polisten eli kaupunkivaltioiden joukkoon lähinnä nimensä perusteella. On kuitenkin mahdollista, että kaupungin perustaminen on lähinnä yksi lukuisista Aleksanteriin liitetyistä legendoista.
Aleksandropoliin mahdollista sijaintia ei tiedetä, mutta maidit asuivat Strymon-joen yläjuoksun suunnassa. Aleksanterin kerrotaan asuttaneen kaupungin uudelleen lähistöltä otetuilla eriheimoisilla asukkailla.
Kaupunki ei liity nykyiseen Alexandroúpolin kaupunkiin Kreikassa; se on nimetty Kreikan kuningas Aleksanterin mukaan vuonna 1920.
Brea (Traakia)

Brea () oli antiikin aikainen kaupunki ja kaupunkivaltio ("polis") Traakiassa nykyisen Kreikan alueella. Sen tarkkaa sijaintia ei tunneta.
Brean olemassaolo tiedetään vain siitä, että eräs Ateenan poliksen tekemä piirtokirjoituksena säilynyt päätös ("IG" I3 46) koskee sen perustamista Ateenan siirtokunnaksi. Kirjoitus ajoitetaan noin vuodelle 445–425 eaa. Siirtokuntalaisten johtajaksi päätös mainitsee Demokleideen. Lisäksi Theopompoksen tekemästä maininnasta voidaan päätellä, että kaupunki todella myös perustettiin. Kaupungin kansalaisesta käytettiin etnonyymiä "Breaios" ().
Brean sijainniksi on ehdotettu sekä nykyisin Chalkidikína tunnettua niemimaata että Bisaltiaa niemimaan pohjoispuolella. Erään ehdotuksen mukaan kaupunki olisi sijainnut Thermainlahden itärannalla, ja hylätty, kun Amfipolis perustettiin parempaan paikkaan.
Aida Hadžialić

Aida Hadžialić (s. 21. tammikuuta 1987 Foča, Bosnia-Hertsegovina, Jugoslavia) on bosnialaissyntyinen ruotsalainen sosiaalidemokraattisen puolueen poliitikko. Hän toimi vuosina 2014–16 Ruotsin lukioista ja aikuiskoulutuksesta vastaavana ministerinä. Hän erosi tehtävästään jäätyään kiinni rattijuopumuksesta.
Bosniakki Hadžialić tuli Ruotsiin pakolaisena Bosniasta 5-vuotiaana. Serbit ajoivat muslimi- eli bosniakkiväestön pois Fočasta Bosnian sodan aikana. Nykyään Foča kuuluu serbitasavaltaan.
Muuta.
Kun Hadžialić valittiin ministeriksi syksyllä 2014, hän oli tuolloin 27-vuotiaana kaikkien aikojen nuorin ministeri Ruotsissa.
Kallipolis (Bosporos)

Kallipolis (, ) oli antiikin aikainen kaupunki Traakiassa nykyisen Turkin alueella. Se sijaitsi Bosporoksen länsirannalla lähellä Anaplus-nimistä paikkaa, pohjoiseen Byzantionista. Sen tarkempaa sijaintia ei tunneta.
Bosporoksen rannan Kallipolis tunnetaan vain Stefanos Byzantionlaiselta. Kaupunkia ei tule sekoittaa toiseen Kallipoliihin Traakian Khersonesoksella, eikä kolmanteen Kallipoliihin, joka on luettu polisten joukkoon, Propontisessa Vähässä-Aasiassa.
Joku mainituista kolmesta Kallipoliista kuului klassisella kaudella Ateenan johtamaan Deloksen meriliittoon, sillä nimi esiintyy liiton verotusluetteloissa vuosina 434/433–418/417 eaa. Ei voida kuitenkaan tietää, mihin kaupunkiin tällöin viitataan. Kaupungin asukkaasta käytettiin etnonyymiä "Kallipolitēs" ().
Kallipolis (Propontis)

Kallipolis (, ) oli antiikin aikainen kaupunki ja kaupunkivaltio ("polis") Propontisessa Vähässä-Aasiassa nykyisen Turkin alueella. Sen tarkkaa sijaintia ei tunneta.
Kallipoliin oletetaan sijainneen Astakoksen ja Kioksen välisellä alueella, jolloin se olisi sijainnut Bithyniassa. Pseudo-Skylaks sijoitti sen kuitenkin Myysiaan. Varhaisina aikoina kaupungin oletetaan olleen osa lähiseudun jotakin toista polista. Kaupunkia ei tule sekoittaa kahteen toiseen Kallipoliihin, jotka sijaitsivat samalla seudulla mutta Euroopan puolella; näistä toinen oli Kallipolis Traakian Khersonesoksella, ja toinen Kallipolis Bosporoksen länsirannalla.
Joku mainituista kolmesta Kallipoliista kuului klassisella kaudella Ateenan johtamaan Deloksen meriliittoon, sillä nimi esiintyy liiton verotusluetteloissa vuosina 434/433–418/417 eaa. Ei voida kuitenkaan tietää, mihin kaupunkiin tällöin viitataan. Kaupungin asukkaasta käytettiin etnonyymiä "Kallipolitēs" ().
Kallipolis (Traakian Khersonesos)

Kallipolis (, ) oli antiikin aikainen kaupunki Traakian Khersonesoksella nykyisen Turkin alueella. Se sijaitsi nykyisen Gallipolin (Gelibolu) kaupungin paikalla Çanakkalen maakunnassa.
Kallipolis sijaitsi Traakian Khersonesoksen itärannikolla eli Hellespontoksen länsirannalla pohjoiseen Sestoksesta ja vastapäätä Lampsakosta. Sitä ei tule sekoittaa toiseen Kallipoliihin, joka on luettu polisten eli kaupunkivaltioiden joukkoon, Propontisessa Vähässä-Aasiassa; eikä kolmanteen Kallipoliihin Bosporoksen Traakian puoleisella rannikolla.
Kallipoliin historiasta tiedetään vain vähän. Roomalaiset valitsivat Kallipoliin keskeisimmäksi satamaksi Euroopan ja Aasian väliselle liikenteelle, mikä johti samaa tehtävää aiemmin usein hoitaneen Sestoksen taantumiseen. Justinianus I linnoitti Kallipolista.
Joku mainituista kolmesta Kallipoliista kuului klassisella kaudella Ateenan johtamaan Deloksen meriliittoon, sillä nimi esiintyy liiton verotusluetteloissa vuosina 434/433–418/417 eaa. Ei voida kuitenkaan tietää, mihin kaupunkiin tällöin viitataan. Kaupungin asukkaasta käytettiin etnonyymiä "Kallipolitēs" ().
Kossaia

Kossaia (, ) oli antiikin aikainen kaupunki ja kaupunkivaltio ("polis") Traakiassa nykyisen Kreikan alueella. Se tarkkaa sijaintia ei tunneta.
Myöskään Kossaian historiasta ei tiedetä juuri mitään. Kaupunki on luetteloitu nykytutkimuksessa polikseksi eli itsenäiseksi kaupunkivaltioksi sillä perusteella, että se on saattanut kuulua klassisella kaudella 400-luvulla eaa. Ateenan johtamaan Deloksen meriliittoon, sillä sen nimi esiintyy liiton verotusluetteloissa vuonna 425/424 eaa. Lisäksi Kossaian mainitsee Traakian kaupunkien joukossa Stefanos Byzantionlainen. Kaupungin kansalaisesta käytettiin etnonyymiä "Kossaios" ().
Ofiusa

Ofiusa ( tai "Ofiousa", myös tai "Ofioussa"; ) oli antiikin aikainen kaupunki ja kaupunkivaltio ("polis") Skyytiassa nykyisen Ukrainan alueella. Sen tarkkaa sijaintia ei tunneta, mutta se sijoitetaan lähelle nykyistä Bilhorod-Dnistrovskyia.
Ofiusa sijaitsi Skyytiassa Pontoksen alueella eli Mustallamerellä. Myöhemmin sen paikalla tai lähellä sijaitsi Tyras, ja joskus kaupunkeja on pidetty samana paikkana. Ne yhdisti esimerkiksi Plinius vanhempi ja nykyaikana näin tekee "Barrington Atlas of the Greek and Roman World". Klaudios Ptolemaios taas piti niitä eri kaupunkeina, ja sijoitti Ofiusan pohjoisemmaksi ja enemmän sisämaahan. Pseudo-Skylaks tunsi vain Ofiusan, kun taas myöhemmät kirjailijat tunsivat yleensä vain Tyraksen. On mahdollista, että Ofiusa on varhaisempi kaupunki ja Tyras nuorempi kaupunki, ja ne olivat alun perin erillisiä, mutta Ofiusasta tuli myöhemmin osa Tyrasta.
Okolon

Okolon (, ) oli antiikin aikainen kaupunki ja kaupunkivaltio ("polis") Traakiassa nykyisen Kreikan alueella. Sen tarkkaa sijaintia ei tunneta.
Okolonin historiasta ei tiedetä mitään. Vaikka kaupunki on luetteloitu nykytutkimuksessa polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Kaupungin mainitsee vain Theopomposta lainaava Stefanos Byzantionlainen, joka antaa ymmärtää sen olleen Eretrian perustama siirtokunta Traakiassa.
Tyrodiza

Tyrodiza (, myös "Tyrodizai", , "Tyroriza", ) oli antiikin aikainen kaupunki ja kaupunkivaltio ("polis") Propontisessa Traakiassa nykyisen Turkin alueella. Se sijoitetaan nykyisen Şarköyn kaupungin paikalle Tekirdağin maakunnassa.
Tyrodiza sijaitsi Propontiin pohjoisrannikolla. Siitä länteen sijaitsivat Paktye, Kallipolis ja Krithote, ja itään Neapolis ja Serreion Teikhos. Tyrodizan kaupunkivaltion hallussa olleen alueen kooksi on arvioitu yli 500 neliökilometriä.
Tyrodizan historiasta tiedetään vain vähän. 400-luvun eaa. alun persialaissotien aikaan se mainitaan Kserkseen armeijan huoltopisteenä. Kaupunki on luetteloitu polikseksi eli itsenäiseksi kaupunkivaltioksi sillä perusteella, että se kuului klassisella kaudella Ateenan johtamaan Deloksen meriliittoon, ja esiintyy liiton verotusluetteloissa vuosina 452/451–445/444 eaa. sekä vielä 425/424 eaa. Herodotoksen mukaan kaupunki kuului Perinthokselle, mikä voi tarkoittaa joko sen olleen Perinthoksen perustama siirtokunta tai sen alainen polis. Kaupungin kansalaisesta käytettiin etnonyymiä "Tyrodizēnos" ().
Tyrodizan katsotaan yleensä olleen sama paikka kuin "Teiristasis" () tai "Tiristasis" (), jonka Pseudo-Skylaks mainitsee Traakian kaupunkien joukossa. Keskiajalla sen nimi oli "Peristasis". Ateenalainen kenraali Diopeithes toteutti kyseisessä kaupungissa sekä Krobylessä "andrapodismoksen" vuonna 341 eaa.
Astral-TV

Astral-TV oli suomalainen televisio-ohjelma, jonka katsojat pystyivät soittamaan ennustajille suoraan lähetykseen.
Astral-TV:n lähetykset alkoivat maaliskuussa 2014 MTV3- ja Sub-kanavilla. Syksyllä 2016 ohjelma siirtyi Nelonen Medialle, joka esitti sitä kanavilla Jim, Liv ja Nelonen. Ohjelman esittäminen loppui joulukuussa 2021. Astral-TV:tä tuotti Londur Oy.
Astral-TV:tä on kritisoitu hädänalaisten ihmisten hyväksikäytöstä. Vuonna 2015 MTV, Nelonen Media ja Londur saivat Skepsis-yhdistyksen Huuhaa-palkinnon ”taikauskon ylläpitämisestä ja ihmisten epävarmuuden hyväksikäytöstä”.
"Tekniikan Maailman" päätoimittaja Reijo Ruokanen kirjoitti vuonna 2018: ”Jos itse ei näkisi, Astral tv:tä ei uskoisi todeksi. Astral on tv-kanavilla pyörivä mainos, joka näyttää tv-ohjelmalta. Siinä erilaiset kaukoparantajat ja ennustajat kauppaavat palveluksiaan yleisölle. Kun soitat maksulliseen numeroon, parantaja laittaa energiansa liikkeelle ja jo alkaa kipu nivelissä helpottaa.”
Astrologian Tähdet.
Vuonna 2023 Eveo-kaapelikanavalla alkoi pyöriä Astral-TV:tä läheisesti muistuttava ohjelma "Astrologian Tähdet", jonka verkkosivusto on nimeltään astraltv.fi. Sivustolla tarjotaan myös ennustajien puhelinpalvelua hintaan 3,58€/min + pvm. Toimintaa on myös Facebook-sivuilla sekä AstralTV:n Youtube-kanavalla.
Michael Jurack

Michael Jurack (s. 14. helmikuuta 1979 Straubing) on saksalainen judoka. Hän kilpaili 100 kilogramman sarjassa.
Jurack osallistui Ateenan olympialaisiin 2004. Hän saavutti olympiapronssia.
Saksan mestaruuden Jurack voitti vuosina 2001 ja 2003.
Würzburgin piirikunta

Würzburgin piirikunta () on Unterfrankenin hallintopiirissä sijaitseva piirikunta Baijerin osavaltiossa Saksassa. Piirikunnan pinta-ala on 968 neliökilometriä, ja siihen kuuluu 52 kuntaa. Piirikunnan väkiluku oli vuoden 2020 lopussa 162 697. Piirikunnan keskus on Würzburg.
Neusiedler Seen kansallispuisto

Neusiedler Seen kansallispuisto sijaitsee Burgenlandin osavaltiossa Itävallan itäosassa, Neusiedlerjärven itä- ja eteläpuolella. Puisto perustettiin 1993, ja se muodostaa yhteisen kokonaisuuden v. 1991 perustetun unkarilaisen Fertő-Hanságin kansallispuiston kanssa. Kansainvälinen luonnonsuojeluliitto tunnusti puiston 1994, ja se liitettiin 2001 osaksi Unescon maailmanperintökohteiden luetteloa Euroopassa.
Luonto.
Neusiedlerjärven seutu on vaihtelevien luonnonympäristöjen tilkkutäkkiä Alppien itäisimpien vuorten ja Kisalföldin tasangon välissä. Näitä ovat mm. kosteikot, laidunmaat, niityt, hiekkaiset aroalueet, ja emäksiset suolajärvet. Tämän takia alueesta on tullut Alppien, pustan, Välimeren ja pohjoisen Euroopan eläin- ja kasvilajien kohtauspaikka.
Puiston alueesta on 43% ruovikkoa, 30% niittyjä ja laidunmaita, ja 27% järviä ja lampia.
Eläimistö.
Kansallispuiston alueella pesii tai sen kautta muuttaa runsaasti lintuja. Näitä ovat mm. haikarat, kapustahaikarat, erilaiset kahlaajat, isotrapit, kurmitsat, mustajalkatyllit, merikotkat, meri- ja tundrahanhet, sekä mehiläissyöjät. Alueella tavataan myös vanhoja kotieläinrotuja, kuten Unkarin harmaita nautoja, valkoisia "Barockesel"-aaseja, sekä vesipuhveleita.
Kasvillisuus.
Neusiedler Seen kansallispuiston alueella kasvaa runsaasti suolakkokasveja, kuivan ruohoaron lajeja, ja kämmeköitä. Näitä ovat esimerkiksi ruusuorakko ("Ononis spinosa"), ruusukekalkkikämmekkä, lehtosalvia, meriasteri ja purppuratulikukka. Neusiedlerjärven laajat ruovikot muodostavat Euroopan toiseksi suurimman yhtenäisen ruokoalueen.
Ilmasto.
Neusiedlerjärven alueen ilmasto on puolimantereinen ja poikkeaa selvästi muusta Itävallasta. Lämpötilat voivat vaihdella kesän 40°C:sta talven -20°C:een, ja vuotuinen sademäärä on vain noin 600 mm. Seutu on Itävallan lämpimintä; vuoden keskilämpötila on n. 10 °C, ja kesäisin on keskimäärin 61 hellepäivää, jolloin lämpötila on vähintään 25 °C.
Järven itärannat ovat tuulisimpia sisämaa-alueita Euroopassa. Tasaisesti puhaltavan luoteistuulen ohella kuivat ja puuskaiset kaakkoistuulet ovat yleisiä, ja kevät on tuulisin vuodenaika. Neusiedlerjärven rannoilla on ollut runsaasti tuulimyllyjä, joista vain yksi, Podersdorf am Seen kylässä, on suojeltu ja restauroitu v. 2001.
Florentia

Florentia voi viitata seuraaviin antiikin aikaisiin kaupunkeihin:
Qatarin jääkiekkomaajoukkue

Qatarin jääkiekkomaajoukkue edustaa Qataria kansainvälisissä jääkiekko-otteluissa. Qatarin jääkiekkoliitto on perustettu vuonna 2010, ja se liittyi Kansainvälisen jääkiekkoliiton IIHF:n jäseneksi vuonna 2012. Vuonna 2022 maassa oli kolme jäähallia ja liki 30 rekisteröitynyttä miesjääkiekkoilijaa, mutta sitä ei ollut sijoitettu jääkiekon maailmanrankingissa. Vuonna 2025 hallien määrä oli laskenut yhteen, mutta miespelaajia oli liki sata. Joukkue on ottanut osaa Aasian talvikisoihin Kazakstanissa.
Beljajev

Beljajev, Beljajeva on venäläinen sukunimi, joka on muun muassa seuraavilla henkilöillä:
Tonava-Auenin kansallispuisto

Tonava-Auenin kansallispuisto (saks. "Nationalpark Donau-Auen") on luonnonsuojelualue Itävallassa, ja käsittää 93 km2 Wienissä ja Ala-Itävallassa. Se on yksi suurimmista jäljellä olevista Tonavan tulvatasangoista Keski-Euroopassa. Puistoon kuuluu Lobaun alue Wienissä, sekä alueita Groß-Enzersdorfin, Orth an der Donaun, Eckartsaun, Engelhartstettenin, Hainburgin, Bad Deutsch-Altenburgin, Petronell-Carnuntumin, Regelsbrunnin, Haslau-Maria Ellendin, Fischamendin ja Schwechatin kunnista Tonavan varrella.
Luonto.
Tonava-Auenin kansallispuistossa on 38 km suojeltuja kosteikkoja sekä 36 km osuus, jossa Tonava virtaa vapaasti. Joki mutkittelee voimakkaasti, luoden sorasärkkiä, suvantoja ja juoluoita. Puiston pinta-alasta on 65% joenrantametsää, 15% niittyjä ja 20% vesistöjä.
Eläimistö.
Kansallisupuiston alueella tavataan yli 30 nisäkäslajia, 100 pesivää lintulajia, 8 matelijalajia, 13 sammakkoeläinlajia ja noin 50 kalalajia. Puiston lajeista tunnetuimpia ovat Tonavan rupilisko, euroopansuokilpikonna, koirakala, merikotka, kuningaskalastaja, euroopanmajava, kirjojokikorento ja noppakäärme.
Kasvillisuus.
Puistossa arvellaan olevan yli 700 kasvilajia. Niiden joukossa on mm. mustapoppeli, siperiankurjenmiekka, ja erittäin harvinaisena sahalehti. Lisäksi puistossa esiintyy erilaisia kämmeköitä, mähkiä ja lukuisia muita Keski-Euroopan jokien ja joenvarsien kasvilajeja kuten järviruokoa, salavia, oratuomia, vesiherneitä ja ulpukoita.
Etymologia.
Saksan kielen sana "Aue" tai "Au" tarkoittaa viljeltyä seutua joen varressa. Se esiintyy monissa saksalaisissa paikannimissä, mukaan lukien Tonavan saksankielisessä nimessä "Donau". Sana viittaa metsiin, niittyihin ja kosteikkoihin jokien ja purojen varsilla, etenkin tulvatasangoilla.
Belli

Belli on muun muassa seuraavien henkilöiden sukunimi:
Noli me tangere

Nōlī mē tangere ('Älä koske minuun') on Raamatun latinankielisestä käännöksestä Versio Vulgatasta löytyvä Jeesuksen lause, joka on peräisin Johanneksen evankeliumista (20:17). Sanat on osoitettu Magdalan Marialle, kun tämä käy Jeesuksen haudalla ja tunnistaa haudasta ylösnousseen Jeesuksen, jota ensin luulee puutarhuriksi. Jeesuksen ja Marian kohtaaminen antoi länsimaiselle taiteelle aiheen, jota on myöhäisantiikista alkaen käsitelty etenkin maalaustaiteessa ja musiikissa. 
"Noli-tangere" on lehtopalsamin tieteellinen nimi; kasvi tunnetaan siitä, että sen lehdet käpertyvät, kun niitä koskettaa.
Merkitys.
Alkuperäinen Johanneksen evankeliumin lause on kirjoitettu koinee-kreikalla ja kuuluu Μή μου ἅπτου ("mḗ mou háptou"). Se kääntyy oikeammin muotoon "lakkaa takertumasta minuun". Pastori Anne Huoponen on todennut lauseesta: "Tätä Jeesuksen kieltoa ovat yrittäneet selittää jo varhaiset kristilliset kirjoittajat ja heidän jälkeensä monet muut, mutta tyhjentävää selitystä ei ole pystytty esittämään - - Jeesuksen kiellon on ajateltu tarkoittavan, ettei Maria saisi takertua häneen eikä enää pitää hänestä kiinni." Jeesus perustelee kieltoaan sanomalla: "Minä en ole vielä noussut Isän luo." 
Toisen selityksen mukaan Jeesus kielsi Mariaa koskemasta häntä, koska Maria halusi vain tarkistaa, oliko Jeesuksen ruumis todellinen; se oli, koska hän ei ollut vielä noussut taivaaseen.
Devonshiren herttua

Devonshiren herttua, Cavendishin suvussa oleva jaarlin, ja sittemmin herttuan arvo Englannissa.